title: 2014 m. vasario 26 d. Europos Parlamento ir Tarybos direktyva 2014/35/ES dėl valstybių narių įstatymų, susijusių su tam tikrose įtampos ribose skirtų naudoti elektros įrenginių tiekimu rinkai, suderinimo  Tekstas svarbus EEE

text:
29.3.2014

               LT

               Europos Sąjungos oficialusis leidinys

               L 96/357

         EUROPOS PARLAMENTO IR TARYBOS DIREKTYVA 2014/35/ES
   2014 m. vasario 26 d.
   dėl valstybių narių įstatymų, susijusių su tam tikrose įtampos ribose skirtų naudoti elektros įrenginių tiekimu rinkai, suderinimo
   (nauja redakcija)
   (Tekstas svarbus EEE)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo, ypač į jos 114 straipsnį,
   atsižvelgdami į Europos Komisijos pasiūlymą,
   teisėkūros procedūra priimamo akto projektą perdavus nacionaliniams parlamentams,
   atsižvelgdami į Europos ekonomikos ir socialinių reikalų komiteto nuomonę (1),
   laikydamiesi įprastos teisėkūros procedūros (2),
   kadangi:

               (1)

               2006 m. gruodžio 12 d. Europos Parlamento ir Tarybos direktyvoje 2006/95/EB dėl valstybių narių įstatymų, susijusių su elektrotechniniais gaminiais, skirtais naudoti tam tikrose įtampos ribose (3), suderinimo reikia padaryti tam tikrų pakeitimų. Dėl aiškumo ta direktyva turėtų būti išdėstyta nauja redakcija;

               (2)

               2008 m. liepos 9 d. Europos Parlamento ir Tarybos reglamentu (EB) Nr. 765/2008, nustatančiu su gaminių prekyba susijusius akreditavimo ir rinkos priežiūros reikalavimus (4), nustatomos atitikties vertinimo įstaigų akreditavimo taisyklės, numatoma gaminių rinkos priežiūros ir gaminių iš trečiųjų šalių tikrinimo sistema bei nustatomi bendrieji žymėjimo CE ženklu principai;

               (3)

               2008 m. liepos 9 d. Europos Parlamento ir Tarybos sprendimu Nr. 768/2008/EB dėl bendrosios gaminių pardavimo sistemos (5) nustatomi bendrieji principai ir orientacinės nuostatos, skirti sektorių teisės aktams, kad šiuos teisės aktus iš dalies keičiant arba išdėstant nauja redakcija tai būtų daroma nuosekliai. Todėl Direktyva 2006/95/EB turėtų būti pritaikyta prie to sprendimo;

               (4)

               ši direktyva taikoma tam tikrose įtampos ribose skirtiems naudoti elektros įrenginiams, kurie yra Sąjungos rinkai visiškai nauji elektros įrenginiai tuo metu, kai jie pateikiami rinkai; tai reiškia, kad tai yra arba Sąjungoje įsisteigusio gamintojo pagaminti visiškai nauji elektros įrenginiai, arba iš trečiosios šalies importuoti elektros įrenginiai, nepriklausomai nuo to, ar jie yra visiškai nauji, ar naudoti;

               (5)

               ši direktyva turėtų būti taikoma visų rūšių tiekimui, įskaitant nuotolinį pardavimą;

               (6)

               ekonominės veiklos vykdytojai turėtų būti atsakingi už elektros įrenginių atitiktį šiai direktyvai jų atitinkamo vaidmens tiekimo grandinėje atžvilgiu, kad būtų užtikrintas aukštas visuomenės interesų, kaip antai žmonių ir naminių gyvūnų sveikatos ir sauga, ir nuosavybės apsaugos lygis ir sąžininga konkurencija Sąjungos rinkoje;

               (7)

               visi tiekimo ir platinimo grandinėje veikiantys ekonominės veiklos vykdytojai turėtų imtis tinkamų priemonių siekdami užtikrinti, kad visi jų rinkai tiekiami elektros įrenginiai atitiktų šią direktyvą. Reikia aiškiai ir proporcingai paskirstyti pareigas, kurios atitiktų kiekvieno tiekimo ir platinimo grandinėje dalyvaujančio ekonominės veiklos vykdytojo vaidmenį;

               (8)

               tam, kad būtų pagerinti ekonominės veiklos vykdytojų, rinkos priežiūros institucijų ir vartotojų ryšiai, valstybės narės turėtų skatinti ekonominės veiklos vykdytojus papildomai be pašto adreso įtraukti interneto svetainės adresą;

               (9)

               gamintojas gerai išmano projektavimo ir gamybos procesą, todėl gali geriausiai atlikti atitikties vertinimo procedūrą. Todėl atitikties vertinimas turėtų išlikti tik gamintojo pareiga; šioje direktyvoje nenumatyta jokia atitikties vertinimo procedūra, kuriai atlikti reikia notifikuotosios įstaigos įsikišimo;

               (10)

               būtina užtikrinti, kad iš trečiųjų šalių į Sąjungos rinką patenkantys elektros įrenginiai atitiktų šią direktyvą, visų pirma, kad gamintojai būtų atlikę tinkamas tų elektros įrenginių atitikties vertinimo procedūras. Todėl reikėtų įtvirtinti nuostatą, kad importuotojai užtikrintų, jog jų rinkai pateikiami elektros įrenginiai atitiktų šios direktyvos reikalavimus ir kad jie nepateiktų rinkai tokių reikalavimų neatitinkančių arba pavojų keliančių elektros įrenginiai. Taip pat reikėtų įtvirtinti nuostatą, kad importuotojai užtikrintų, jog buvo atliktos atitikties vertinimo procedūros ir kad gamintojas paženklino elektros įrenginius ir parengė dokumentus, jog kompetentingos nacionalinės institucijos galėtų juos patikrinti;

               (11)

               kiekvienas importuotojas, pateikdamas elektros įrenginius rinkai, turėtų ant jų nurodyti savo pavadinimą, registruotą prekės pavadinimą arba registruotą prekės ženklą ir pašto adresą, kuriuo būtų galima į jį kreiptis. Reikėtų numatyti išimtis tais atvejais, kai to negalima padaryti dėl elektros įrenginių dydžio ar pobūdžio. Išimtis turėtų būti taikoma ir tuo atveju, kai importuotojas turėtų atidaryti pakuotę, kad galėtų ant elektros įrenginio nurodyti savo pavadinimą ir adresą;

               (12)

               platintojas tiekia elektros įrenginį rinkai po to, kai jį rinkai pateikia gamintojas ar importuotojas, todėl turi deramai pasirūpinti, kad tvarkydamas elektros įrenginį nepadarytų neigiamo poveikio jų atitikčiai;

               (13)

               bet kuris ekonominės veiklos vykdytojas, pateikiantis elektros įrenginį rinkai savo vardu ar naudodamas savo prekės ženklą arba pakeičiantis elektros įrenginį taip, kad gali pasikeisti jo atitiktis šiai direktyvai, turėtų būti laikomas gamintoju ir jam turėtų tekti gamintojo pareigos;

               (14)

               platintojai ir importuotojai yra glaudžiai susiję su rinka, todėl ir jie turėtų būti įtraukti į kompetentingų nacionalinių institucijų atliekamą rinkos priežiūros darbą ir būti pasirengę aktyviai jame dalyvauti teikdami toms institucijoms visą reikalingą informaciją apie atitinkamą elektros įrenginį;

               (15)

               jei užtikrinamas elektros įrenginio atsekamumas visoje tiekimo grandinėje, rinkos priežiūra tampa paprastesnė ir efektyvesnė. Efektyvi atsekamumo sistema palengvina rinkos priežiūros institucijų užduotį atsekti ekonominės veiklos vykdytojus, patiekusius rinkai reikalavimų neatitinkančius elektros įrenginius; saugodami pagal šią direktyvą reikalaujamą informaciją, skirtą identifikuoti kitus veiklos vykdytojus, nereikalaujama, kad ekonominės veiklos vykdytojai atnaujintų tokią informaciją apie kitus ekonominės veiklos vykdytojus, kurie jiems patiekė elektros įrenginį, arba kuriems jie patiekė elektros įrenginį;

               (16)

               šioje direktyvoje turėtų būti nustatyti tik saugos reikalavimai. Kad būtų lengviau vertinti atitiktį šiems reikalavimams, būtina numatyti įrenginių, atitinkančių darniuosius standartus, kurie priimami pagal 2012 m. spalio 25 d. Europos Parlamento ir Tarybos reglamentą (ES) Nr. 1025/2012 dėl Europos standartizacijos (6), kad būtų nustatytos išsamios techninės tų reikalavimų specifikacijos, atitikties prielaidą;

               (17)

               Reglamente (ES) Nr. 1025/2012 numatyta prieštaravimo darniesiems standartams procedūra, kuri taikoma, kai tie standartai ne visiškai atitinka šioje direktyvoje nustatytus saugos reikalavimus;

               (18)

               suderintais standartais, taikomais šiai direktyvai, taip pat būti turėtų atsižvelgiama į Jungtinių Tautų neįgaliųjų teisių konvenciją (7);

               (19)

               elektros įrenginiai, kuriems nėra parengti darnieji standartai, galėtų laisvai judėti, jei būtų taikomi tarptautiniai saugos reikalavimų standartai, kuriuos nustatė Tarptautinė elektrotechnikos komisija, arba nacionaliniai standartai;

               (20)

               kad ekonominės veiklos vykdytojai galėtų įrodyti, kad jų rinkai tiekiami elektros įrenginiai atitinka saugos reikalavimus, o kompetentingos valdžios institucijos galėtų užtikrinti tų įrenginių atitiktį saugos reikalavimams, būtina numatyti atitikties įvertinimo procedūras. Sprendime Nr. 768/2008/EB nustatyti atitikties vertinimo procedūrų moduliai, apimantys procedūras nuo nuosaikiausios iki griežčiausios proporcingai galimam susijusios rizikos ir reikiamos saugos lygiui. Siekiant užtikrinti, kad visuose sektoriuose procedūros būtų taikomos nuosekliai, ir siekiant išvengti ad hoc variantų, atitikties įvertinimo procedūros turėtų būti pasirenkamos iš tų modulių;

               (21)

               gamintojai turėtų parengti ES atitikties deklaraciją ir joje pateikti pagal šią direktyvą reikalaujamą informaciją apie elektros įrenginio atitiktį šiai direktyvai ir kitų susijusių derinamųjų Sąjungos teisės aktų reikalavimams;

               (22)

               tam, kad būtų užtikrinta efektyvi prieiga prie informacijos rinkos priežiūros tikslais, informacija, kurios reikia, kad būtų galima nustatyti visus taikytinus Sąjungos aktus, turėtų būti pateikiama bendroje ES atitikties deklaracijoje. Siekiant sumažinti administracinę naštą ekonominės veiklos vykdytojams, ta bendra ES atitikties deklaracija gali būti byla, sudaryta iš atitinkamų atskirų atitikties deklaracijų;

               (23)

               CE ženklas, kuriuo nurodoma elektros įrenginio atitiktis, yra matomas viso proceso, apimančio atitikties vertinimą plačiąja prasme, rezultatas. Bendrieji žymėjimo CE ženklu principai yra nustatyti Reglamente (EB) Nr. 765/2008. Šioje direktyvoje reikėtų nustatyti žymėjimo CE ženklu taisykles;

               (24)

               siekiant užtikrinti teisinį tikrumą būtina patikslinti, kad elektros įrenginiams taikomos Reglamente (EB) Nr. 765/2008 nustatytos Sąjungos rinkos priežiūros ir į Sąjungos rinką įvežamų gaminių kontrolės taisyklės. Šia direktyva neturėtų būti užkirstas kelias valstybėms narėms rinktis kompetentingas institucijas toms užduotims atlikti;

               (25)

               valstybės narės turėtų imtis visų būtinų priemonių užtikrinti, kad elektros įrenginius būtų galima pateikti į rinką tik tuomet, jei jie tinkamai laikomi, naudojami pagal numatytą paskirtį arba sąlygomis, kurias galima pagrįstai numatyti, ir nekelia pavojaus žmonių sveikatai ir saugai. Elektros įrenginiai turėtų būti laikomi neatitinkantys šioje direktyvoje nustatytų esminių saugos reikalavimų tik naudojimo sąlygomis, kurias galima pagrįstai numatyti, t. y. kai toks jų naudojimas atsirastų dėl teisėto ir iš anksto nuspėjamo žmogaus elgesio;

               (26)

               Direktyvoje 2006/95/EB jau yra numatyta apsaugos procedūra, kuri taikoma tik tuo atveju, jei valstybės narės nesutaria dėl priemonių, kurias taiko valstybė narė. Kad būtų padidintas skaidrumas ir sutrumpintas dokumentų nagrinėjimo laikas, būtina patobulinti esamą apsaugos procedūrą, kad ji taptų efektyvesnė ir būtų pasiremta valstybių narių turimomis ekspertinėmis žiniomis;

               (27)

               esamą sistemą reikėtų papildyti procedūra, pagal kurią suinteresuotosios šalys būtų informuojamos apie priemones, kurių ketinama imtis dėl elektros įrenginių, keliančių pavojų žmonių ar naminių gyvūnų sveikatai ar saugai arba nuosavybei. Be to, ta sistema turėtų sudaryti sąlygas rinkos priežiūroms institucijoms bendradarbiauti su atitinkamais ekonominės veiklos vykdytojais ir imtis veiksmų tokių elektros įrenginių atžvilgiu ankstesniame etape;

               (28)

               kai valstybės narės ir Komisija susitaria dėl valstybės narės taikomų priemonių pagrįstumo, Komisija neturėtų imtis papildomų veiksmų, išskyrus atvejus, kai gaminys reikalavimų neatitinka dėl darniojo standarto trūkumų;

               (29)

               siekiant užtikrinti vienodas šios direktyvos įgyvendinimo sąlygas, Komisijai turėtų būti suteikti įgyvendinimo įgaliojimai. Šiais įgaliojimais Komisija turėtų naudotis pagal 2011 m. vasario 16 d. Europos Parlamento ir Tarybos reglamentą (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (8);

               (30)

               nagrinėjimo procedūra turėtų būti taikoma įgyvendinimo aktų priėmimui dėl reikalavimus atitinkančių elektros įrenginių, kurie kelia pavojų žmonių sveikatai ar saugai ar kitiems viešųjų interesų apsaugos aspektams;

               (31)

               Komisija turėtų priimti nedelsiant taikytinus įgyvendinimo aktus kai, tinkamai pagrįstais atvejais, susijusiais su reikalavimus atitinkančiais elektros įrenginiais, kurie kelia pavojų asmenų ar naminių gyvūnų sveikatai ar saugai arba nuosavybės apsaugai, to reikia dėl ypatingų skubos priežasčių;

               (32)

               pagal nusistovėjusią praktiką pagal šią direktyvą įsteigtas komitetas gali vaidinti naudingą vaidmenį nagrinėjant šios direktyvos taikymo klausimus, kuriuos, remiantis Darbo tvarkos taisyklėmis, gali pateikti arba jo pirmininkas, arba valstybės narės atstovas;

               (33)

               kai nagrinėjami kiti su šia direktyva susiję klausimai nei jos įgyvendinimas ar pažeidimai, t. y. Komisijos ekspertų grupėje, Europos Parlamentas, laikydamasis esamos praktikos, turėtų gauti visapusišką informaciją ir dokumentus bei, kai taikoma, kvietimą dalyvauti tokiuose posėdžiuose;

               (34)

               Komisija, naudodamasi teise priimti įgyvendinimo aktus, ir atsižvelgdama į jų specifinį pobūdį, turėtų, netaikydama Reglamento (ES) Nr. 182/2011, nustatyti, ar valstybės narės priemonės, priimtos reikalavimų neatitinkančio elektros įrenginio atžvilgiu, yra pateisinamos;

               (35)

               valstybės narės turėtų nustatyti sankcijų, taikomų pažeidus pagal šią direktyvą priimtas nacionalinės teisės nuostatas, skyrimo taisykles ir užtikrinti šių taisyklių vykdymą. Sankcijos turėtų būti veiksmingos, proporcingos ir atgrasančios;

               (36)

               reikia numatyti pagrįstą pereinamojo laikotarpio tvarką, pagal kurią nereikalaujant atitikties tolesniems reikalavimams, kurie taikomi gaminiams, būtų galima rinkai tiekti elektros įrenginius, kurie rinkai jau pateikti pagal Direktyvą 2006/95/EB anksčiau nei nacionalinių priemonių, kuriomis į nacionalinę teisę perkeliama ši direktyva, taikymo pradžios datą. Todėl platintojai turėtų galėti anksčiau nei nacionalinių priemonių, kuriomis į nacionalinę teisę perkeliama ši direktyva, taikymo pradžios datą tiekti elektros įrenginius, kurie jau buvo pateikti rinkai, t. y. jų atsargas, jau esančias platinimo grandinėje;

               (37)

               kadangi šios direktyvos tikslo, t. y. užtikrinti, kad rinkoje esantys elektros įrenginiai atitiktų saugos reikalavimus, kuriais nustatomas aukštas žmonių ir naminių gyvūnų sveikatos ir saugos ir nuosavybės apsaugos lygis, tuo pat metu užtikrinant vidaus rinkos veikimą, valstybės narės negali deramai pasiekti ir kadangi dėl jų masto ir poveikio tų tikslų būtų geriau siekti Sąjungos lygmeniu, laikydamasi Europos Sąjungos sutarties 5 straipsnyje nustatyto subsidiarumo principo Sąjunga gali patvirtinti priemones. Pagal tame straipsnyje nustatytą proporcingumo principą šia direktyva neviršijama to, kas būtina nurodytam tikslui pasiekti;

               (38)

               pareiga perkelti šią direktyvą į nacionalinę teisę turėtų apsiriboti tomis nuostatomis, kurios iš esmės skiriasi nuo ankstesnės direktyvos nuostatų. Prievolė perkelti nepakeistas nuostatas kyla pagal ankstesniąją direktyvą;

               (39)

               ši direktyva neturėtų daryti poveikio valstybių narių pareigoms, susijusioms su direktyvų, nurodytų V priede perkėlimo į nacionalinę teisę terminais ir taikymo pradžios datomis,

         PRIĖMĖ ŠIĄ DIREKTYVĄ:
   1   SKYRIUS

      BENDROSIOS NUOSTATOS

   1 straipsnis
   Dalykas ir taikymo sritis
   Šios direktyvos tikslas – užtikrinti, kad rinkoje esantys elektros įrenginiai atitiktų reikalavimus, kuriais nustatomas aukštas žmonių ir naminių gyvūnų sveikatos ir saugos ir nuosavybės apsaugos lygis, tuo pačiu metu užtikrinant vidaus rinkos veikimą.
   Ši direktyva taikoma elektros įrenginiams, skirtiems naudoti esant 50–1 000 V kintamosios srovės įtampai ir 75–1 500 V nuolatinės srovės įtampai, išskyrus II priede išvardytus įrenginius ir reiškinius.
   2 straipsnis
   Terminų apibrėžtys
   Šioje direktyvoje taikomos tokios terminų apibrėžtys:
   1.   tiekimas rinkai– elektros įrenginio, skirto platinti, vartoti ar naudoti Sąjungos rinkoje, tiekimas vykdant komercinę veiklą už atlygį arba be jo;
   2.   pateikimas rinkai– elektros įrenginio tiekimas Sąjungos rinkai pirmą kartą;
   3.   gamintojas– fizinis arba juridinis asmuo, kuris pagamina elektros įrenginį arba kuris užsako suprojektuoti ar pagaminti elektros įrenginį ir parduoda tą įrenginį savo vardu arba naudodamas savo prekės ženklą;
   4.   įgaliotasis atstovas– Sąjungoje įsisteigęs fizinis arba juridinis asmuo, gavęs gamintojo rašytinį įgaliojimą veikti jo vardu ir atlikti nurodytas užduotis;
   5.   importuotojas– Sąjungoje įsisteigęs fizinis arba juridinis asmuo, kuris Sąjungos rinkai pateikia elektros įrenginį iš trečiosios šalies;
   6.   platintojas– tiekimo grandinėje veikiantis fizinis arba juridinis asmuo, kuris tiekia rinkai elektros įrenginį ir nėra nei gamintojas, nei importuotojas;
   7.   ekonominės veiklos vykdytojai– gamintojas, įgaliotasis atstovas, importuotojas ir platintojas;
   8.   techninė specifikacija– dokumentas, kuriame nustatyti techniniai reikalavimai, kuriuos turi atitikti elektros įrenginys;
   9.   darnusis standartas– darnusis standartas, kaip apibrėžta Reglamento (ES) Nr. 1025/2012 2 straipsnio 1 punkto c papunktyje;
   10.   atitikties vertinimas– procesas, kuriuo nustatoma, ar elektros įrenginys atitinka 3 straipsnyje nurodytus ir I priede nustatytus saugos reikalavimus;
   11.   atšaukimas– priemonė, kuria siekiama, kad būtų grąžintas galutiniam naudotojui jau pateiktas elektros įrenginys;
   12.   pašalinimas– bet kokia priemonė, kuria siekiama užkirsti kelią elektros įrenginio tiekimui rinkai tiekimo grandinėje;
   13.   derinamieji Sąjungos teisės aktai– Sąjungos teisės aktai, kuriais suderinamos gaminių pardavimo sąlygos;
   14.   CE ženklas– ženklas, kuriuo gamintojas nurodo, kad elektros įrenginys atitinka taikytinus derinamųjų Sąjungos teisės aktų dėl ženklinimo šiuo ženklu reikalavimus.
   3 straipsnis
   Tiekimas rinkai ir saugos reikalavimai
   Sąjungos rinkai gali būti tiekiami tik tokie elektros įrenginiai, kurie, būdami sukonstruoti pagal Sąjungoje taikomą gerą saugos reikalavimų inžinerinę praktiką, tinkamai įrengti, prižiūrimi bei naudojami pagal paskirtį, kuriai yra pagaminti, nekelia pavojaus žmonių ir naminių gyvūnų sveikatai ir saugai arba turtui.
   Pagrindiniai saugos reikalavimų elementai yra išvardyti I priede.
   4 straipsnis
   Laisvas judėjimas
   Valstybės narės dėl šioje direktyvoje nurodytų motyvų netrukdo tiekti rinkai elektros įrenginių, kurie atitinka šios direktyvos reikalavimus.
   5 straipsnis
   Elektros tiekimas
   Valstybės narės užtikrina, kad elektros tiekimo įstaigos, prijungdamos elektros įrenginius prie tinklo arba tiekdamos šių įrenginių vartotojams elektrą, netaikytų griežtesnių saugos reikalavimų nei 3 straipsnyje nurodyti ir I priede nustatyti saugos reikalavimai.
   2   SKYRIUS

      EKONOMINĖS VEIKLOS VYKDYTOJŲ PAREIGOS

   6 straipsnis
   Gamintojų pareigos
   1.   Pateikdami rinkai savo elektros įrenginius gamintojai užtikrina, kad jie būtų suprojektuoti ir pagaminti laikantis 3 straipsnyje nurodytų ir I priede nustatytų saugos reikalavimų.
   2.   Gamintojai parengia III priede nurodytus techninius dokumentus ir atlieka III priede nurodytą atitikties vertinimo procedūrą arba paveda ją atlikti.
   Jeigu atlikus pirmoje pastraipoje nurodytą atitikties vertinimą nustatoma, kad elektros įrenginys atitinka 3 straipsnyje nurodytus ir I priede nustatytus saugos reikalavimus, gamintojai parengia ES atitikties deklaraciją ir pažymi įrenginį CE ženklu.
   3.   Gamintojai saugo III priede nurodytus techninius dokumentus ir ES atitikties deklaraciją 10 metų po elektros įrenginio pateikimo rinkai dienos.
   4.   Gamintojai užtikrina, kad būtų nustatytos procedūros, jog būtų išlaikoma serijinės produkcijos atitiktis šios direktyvos reikalavimams. Tinkamai atsižvelgiama į 12 straipsnyje nurodytų elektros įrenginio projekto ar charakteristikų pakeitimus ir darniųjų standartų, 13 ir 14 straipsniuose nurodytų tarptautinių ar nacionalinių standartų ar kitų techninių specifikacijų, kuriais remiantis deklaruojama elektros įrenginio atitiktis, pakeitimus.
   Kai to reikia atsižvelgiant į elektros įrenginio keliamą pavojų, gamintojai, siekdami apsaugoti vartotojų sveikatą ir užtikrinti jų saugą, tiria rinkai tiekiamų elektros įrenginių pavyzdžius, nagrinėja ir, jei būtina, registruoja skundus ir informaciją apie reikalavimų neatitinkančius ir atšauktus elektros įrenginius, taip pat informuoja platintojus apie tokią stebėseną.
   5.   Gamintojai užtikrina, kad ant elektros įrenginių, kuriuos jie pateikė rinkai, būtų nurodytas tipo, partijos ar serijos numeris arba kita informacija, leidžianti nustatyti jų tapatumą, arba, jeigu dėl elektros įrenginių dydžio ar pobūdžio to neįmanoma padaryti, užtikrina, kad reikiama informacija būtų nurodyta ant pakuotės ar įrenginio lydimajame dokumente.
   6.   Gamintojai ant elektros įrenginio arba, jeigu to neįmanoma padaryti, ant pakuotės arba elektros įrenginį lydinčiame dokumente nurodo savo pavadinimą, registruotą prekės pavadinimą arba registruotą prekės ženklą ir pašto adresą, kuriuo su jais galima susisiekti. Adrese nurodomas vienintelis kontaktinis centras susisiekti su gamintoju. Kontaktiniai duomenys pateikiami galutiniams naudotojams ir rinkos priežiūros institucijoms lengvai suprantama kalba.
   7.   Gamintojai užtikrina, kad prie elektros įrenginio būtų pridėtos instrukcijos ir saugos informacija, ir kad jos būtų pateikiamos vartotojams ir kitiems galutiniams naudotojams lengvai suprantama, atitinkamos valstybės narės nustatyta kalba. Tokios instrukcijos ir saugos informacija, taip pat visas ženklinimas turi būti aiškūs, suprantami ir suvokiami.
   8.   Gamintojai, manantys arba turintys pagrindo manyti, kad jų rinkai pateiktas elektros įrenginys neatitinka šios direktyvos, nedelsdami imasi taisomųjų priemonių, būtinų užtikrinti to įrenginio atitiktį, jį pašalinti arba atšaukti, jei tikslinga. Be to, jei elektros įrenginys kelia pavojų, gamintojai nedelsdami tai praneša valstybių narių, kuriose jie tiekė rinkai tokį elektros įrenginį, kompetentingoms nacionalinėms institucijoms, pateikdami išsamią informaciją, visų pirma apie neatitiktį ir apie visas taisomąsias priemones, kurių buvo imtasi.
   9.   Jei kompetentinga nacionalinė institucija pateikia pagrįstą prašymą, gamintojai tai institucijai lengvai suprantama kalba suteikia popierine ar elektronine forma visą informaciją ir dokumentus, būtinus įrodyti, kad elektros įrenginys atitinka šios direktyvos reikalavimus. Šios institucijos prašymu gamintojai bendradarbiauja su ja dėl visų veiksmų, kurių imamasi siekiant pašalinti elektros įrenginio, kurį jie pateikė rinkai, keliamą pavojų.
   7 straipsnis
   Įgaliotieji atstovai
   1.   Gamintojas rašytiniu įgaliojimu gali paskirti įgaliotąjį atstovą.
   Įgaliotasis atstovas negali būti įgaliojamas vykdyti 6 straipsnio 1 dalyje nustatytas pareigas ir pareigą rengti techninius dokumentus, nurodytus 6 straipsnio 2 dalyje.
   2.   Įgaliotasis atstovas atlieka gamintojo įgaliojime nustatytas užduotis. Įgaliojimu įgaliotajam atstovui leidžiama atlikti bent šiuos veiksmus:

               a)

               saugoti ES atitikties deklaraciją ir techninius dokumentus 10 metų po elektros įrenginio pateikimo rinkai, kad nacionalinės rinkos priežiūros institucijos galėtų juos patikrinti;

               b)

               jei kompetentinga nacionalinė institucija pateikia pagrįstą prašymą, pateikti visą informaciją ir dokumentus, būtinus elektros įrenginio atitikčiai įrodyti;

               c)

               kompetentingų nacionalinių institucijų prašymu bendradarbiauti su jomis dėl visų veiksmų, kurių imamasi siekiant pašalinti elektros įrenginių, dėl kurių įgaliotasis atstovas gavo įgaliojimus, keliamą pavojų.

         8 straipsnis
   Importuotojų pareigos
   1.   Importuotojai rinkai pateikia tik reikalavimus atitinkančius elektros įrenginius.
   2.   Prieš pateikdami elektros įrenginius rinkai, importuotojai užtikrina, kad gamintojas atliko atitinkamą atitikties vertinimo procedūrą. Jie užtikrina, kad gamintojas parengė techninius dokumentus, kad elektros įrenginys pažymėtas CE ženklu ir prie jo pridėti reikiami dokumentai ir kad gamintojas įvykdė 6 straipsnio 5 ir 6 dalyse nustatytus reikalavimus.
   Jeigu importuotojas mano ar turi pagrindo manyti, kad elektros įrenginys neatitinka 3 straipsnyje nurodytų ir I priede nustatytų esminių saugos reikalavimų, jis nepateikia elektros įrenginio rinkai, kol nėra užtikrinama jo atitiktis. Be to, jei elektros įrenginys kelia pavojų, importuotojas apie tai praneša gamintojui ir rinkos priežiūros institucijoms.
   3.   Importuotojai ant elektros įrenginio arba, jeigu to neįmanoma padaryti, ant pakuotės arba elektros įrenginį lydinčiame dokumente nurodo savo pavadinimą, registruotą prekės pavadinimą arba registruotą prekės ženklą ir pašto adresą, kuriuo su jais galima susisiekti. Kontaktiniai duomenys pateikiami galutiniams naudotojams ir rinkos priežiūros institucijoms lengvai suprantama kalba.
   4.   Importuotojai užtikrina, kad prie elektros įrenginio būtų pridėtos instrukcijos ir saugos informacija, ir kad jos būtų pateikiamos vartotojams ir kitiems galutiniams naudotojams lengvai suprantama, atitinkamos valstybės narės nustatyta kalba.
   5.   Kai atsakomybė už elektros įrenginį tenka importuotojams, jie užtikrina, kad jo laikymo ir transportavimo sąlygos nepakenktų jo atitikčiai 3 straipsnyje nurodytiems ir I priede nustatytiems saugos reikalavimams.
   6.   Kai to reikia atsižvelgiant į elektros įrenginio keliamą pavojų, importuotojai, siekdami apsaugoti vartotojų sveikatą ir užtikrinti jų saugą, tiria rinkai tiekiamų elektros įrenginių pavyzdžius, nagrinėja ir, jei būtina, registruoja skundus ir informaciją apie reikalavimų neatitinkančius ir atšauktus elektros įrenginius, taip pat informuoja platintojus apie tokią stebėseną.
   7.   Importuotojai, manantys arba turintys pagrindo manyti, kad jų rinkai pateiktas elektros įrenginys neatitinka šios direktyvos, nedelsdami imasi taisomųjų priemonių, būtinų užtikrinti to elektros įrenginio atitiktį, jį pašalinti arba atšaukti, jei tai tikslinga. Be to, jei elektros įrenginys kelia pavojų, importuotojai nedelsdami tai praneša valstybių narių, kuriose jie tiekė rinkai tokį elektros įrenginį, kompetentingoms nacionalinėms institucijoms, pateikdami išsamią informaciją, visų pirma apie neatitiktį ir apie visas taisomąsias priemones, kurių buvo imtasi.
   8.   Importuotojai 10 metų po elektros įrenginio pateikimo rinkai dienos saugo ES atitikties deklaracijos kopiją, kad rinkos priežiūros institucijos galėtų ją patikrinti, ir užtikrina, kad šių institucijų prašymu joms galėtų būti pateikti techniniai dokumentai.
   9.   Jei kompetentinga nacionalinė institucija pateikia pagrįstą prašymą, importuotojai tai institucijai lengvai suprantama kalba suteikia popierine ar elektronine forma visą informaciją ir dokumentus, būtinus įrodyti elektros įrenginio atitiktį. Šios institucijos prašymu gamintojai bendradarbiauja su ja dėl visų veiksmų, kurių imamasi siekiant pašalinti elektros įrenginio, kurį jie pateikė rinkai, keliamą pavojų.
   9 straipsnis
   Platintojų pareigos
   1.   Tiekdami rinkai elektros įrenginius, platintojai veikia deramai laikydamiesi šios direktyvos reikalavimų.
   2.   Prieš tiekdami elektros įrenginį rinkai, platintojai patikrina, ar elektros įrenginys pažymėtas CE ženklu, ar prie jo pridėti reikalaujami dokumentai ir valstybės narės, kurioje elektros įrenginys bus tiekiamas rinkai, vartotojams ir kitiems galutiniams naudotojams lengvai suprantama kalba parengtos instrukcijos ir saugos informacija, bei ar gamintojas ir importuotojas įvykdė atitinkamai 6 straipsnio 5 ir 6 dalyse bei 8 straipsnio 3 dalyje nustatytus reikalavimus.
   Kai platintojas mano ar turi pagrindo manyti, kad elektros įrenginys neatitinka 3 straipsnyje nurodytų ir I priede nustatytų saugos reikalavimų, jis netiekia elektros įrenginio rinkai, kol nėra užtikrinama jo atitiktis. Be to, jei elektros įrenginys kelia pavojų, platintojas apie tai praneša gamintojui ar importuotojui ir rinkos priežiūros institucijoms.
   3.   Kai atsakomybė už elektros įrenginį tenka platintojams, jie užtikrina, kad jo laikymo ir transportavimo sąlygos nepakenktų jo atitikčiai 3 straipsnyje nurodytiems ir I priede nustatytiems saugos reikalavimams.
   4.   Platintojai, manantys arba turintys pagrindo manyti, kad jų rinkai patiektas elektros įrenginys neatitinka šios direktyvos, pasirūpina, kad būtų imtasi būtinų taisomųjų priemonių to įrenginio atitikčiai užtikrinti, jį pašalinti arba atšaukti, jei tikslinga. Be to, jei elektros įrenginys kelia pavojų, platintojai nedelsdami tai praneša valstybių narių, kuriose jie tiekė rinkai tokį įrenginį, kompetentingoms nacionalinėms institucijoms, pateikdami išsamią informaciją, visų pirma apie neatitiktį ir apie visas taisomąsias priemones, kurių buvo imtasi.
   5.   Jei kompetentinga nacionalinė institucija pateikia pagrįstą prašymą, platintojai suteikia jai popierine ar elektronine forma visą informaciją ir dokumentus, būtinus elektros įrenginio atitikčiai įrodyti. Šios institucijos prašymu gamintojai bendradarbiauja su ja dėl visų veiksmų, kurių imamasi siekiant pašalinti elektros įrenginio, kurį jie tiekė rinkai, keliamą pavojų.
   10 straipsnis
   Atvejai, kai importuotojams ir platintojams tenka gamintojų pareigos
   Taikant šią direktyvą importuotojas arba platintojas laikomas gamintoju ir todėl įgyja 6 straipsnyje nustatytas gamintojo pareigas, jei jis elektros įrenginius rinkai pateikia savo vardu ar naudodamas savo prekės ženklą arba taip pakeičia rinkai jau pateiktą elektros įrenginį, kad gali pasikeisti jo atitiktis šiai direktyvai.
   11 straipsnis
   Ekonominės veiklos vykdytojų identifikavimas
   Rinkos priežiūros institucijos prašymu ekonominės veiklos vykdytojai turi identifikuoti:

               a)

               kiekvieną ekonominės veiklos vykdytoją, kuris jiems pateikė elektros įrenginį;

               b)

               kiekvieną ekonominės veiklos vykdytoją, kuriam jie pateikė elektros įrenginį.

         Ekonominės veiklos vykdytojai pirmoje dalyje nurodytą informaciją turi gebėti pateikti 10 metų po to, kai jiems buvo pateiktas elektros įrenginys, ir 10 metų po to, kai jie pateikė elektros įrenginį.
   3   SKYRIUS

      ELEKTROS ĮRENGINIŲ ATITIKTIS

   12 straipsnis
   Atitikties darniesiems standartams prezumpcija
   Jei elektros įrenginiai atitinka darniuosius standartus arba tam tikras jų dalis, kurių nuorodos buvo paskelbtos Europos Sąjungos oficialiajame leidinyje, laikoma, kad jie atitinka 3 straipsnyje nurodytus ir I priede nustatytus saugos reikalavimus, kuriuos apima tie standartai ar jų dalys.
   13 straipsnis
   Tarptautinių standartų atitikties prezumpcija
   1.   Kai 12 straipsnyje nurodyti darnieji standartai dar nėra parengti ir paskelbti, valstybės narės imasi visų reikiamų priemonių siekdamos užtikrinti, kad elektros įrenginiai, atitinkantys Tarptautinės elektrotechnikos komisijos (IEC) nustatytų tarptautinių standartų saugos nuostatas, kuriems taikoma šio straipsnio 2 ir 3 dalyse nustatyta skelbimo procedūra, tiekimo rinkai ir laisvo judėjimo tikslais, kaip atitinkamai nurodyta 3 ir 4 straipsniuose, jų kompetentingų valdžios institucijų taip pat būtų laikomi atitinkančiais 3 straipsnyje nurodytus ir I priede nustatytus saugumo reikalavimus.
   2.   Komisija praneša valstybėms narėms apie 1 dalyje nurodytas saugos nuostatas. Komisija, pasikonsultavusi su valstybėmis narėmis, nurodo šias saugos nuostatas, ypač tuos variantus, kuriuos ji rekomenduoja skelbti.
   3.   Per tris mėnesius valstybės narės pateikia Komisijai bet kokius prieštaravimus saugos nuostatoms, apie kurias pranešta pagal 2 dalį, nurodydamos saugos priežastis, dėl kurių šios nuostatos neturėtų būti pripažintos.
   Siekiant paskleisti informaciją, nuorodos į saugos nuostatas, dėl kurių nekilo prieštaravimų, turi būti skelbiamos Europos Sąjungos oficialiajame leidinyje.
   14 straipsnis
   Nacionalinių standartų atitikties prezumpcija
   Kai darnieji standartai, nurodyti 12 straipsnyje, dar nėra parengti ir paskelbti bei tarptautiniai standartai, nurodyti 13 straipsnyje, dar nėra paskelbti, valstybės narės imasi visų reikiamų priemonių užtikrinti, kad elektros įrenginiai, pagaminti pagal gamintojo valstybėje narėje galiojančių standartų saugos nuostatas, užtikrinančias saugos lygį, lygiavertį reikalaujamam jos teritorijoje, tiekimo rinkai ir laisvo judėjimo tikslais, kaip atitinkamai nurodyta 3 ir 4 straipsniuose, jų kompetentingų valdžios institucijų taip pat būtų laikomi atitinkančiais 3 straipsnyje nurodytus ir I priede nustatytus saugos reikalavimus.
   15 straipsnis
   ES atitikties deklaracija
   1.   ES atitikties deklaracijoje nurodoma, kad įrodyta, jog įvykdyti 3 straipsnyje nurodyti ir I priede nustatyti saugos reikalavimai.
   2.   ES atitikties deklaracija atitinka IV priede nustatytą pavyzdinę struktūrą, joje pateikiama III priede aprašytame A modulyje nurodyta informacija ir ji nuolat atnaujinama. Ji išverčiama į valstybės narės, kurioje elektros įrenginys pateikiamas ar tiekiamas rinkai, reikalaujamą kalbą ar kalbas.
   3.   Jeigu elektros įrenginiui taikomi keli Sąjungos aktai, pagal kuriuos turi būti parengta ES atitikties deklaracija, parengiama visiems tokiems Sąjungos aktams bendra ES atitikties deklaracija. Tokioje deklaracijoje nurodomi susiję Sąjungos aktai ir jų paskelbimo nuorodos.
   4.   Parengdamas ES atitikties deklaraciją gamintojas prisiima atsakomybę dėl elektros įrenginio atitikties šioje direktyvoje nustatytiems reikalavimams.
   16 straipsnis
   Bendrieji žymėjimo CE ženklu principai
   Žymėjimui CE ženklu taikomi bendrieji principai, nustatyti Reglamento (EB) Nr. 765/2008 30 straipsnyje.
   17 straipsnis
   Žymėjimo CE ženklu taisyklės ir sąlygos
   1.   Elektros įrenginys arba jo duomenų lentelė žymimi CE ženklu taip, kad šis ženklas būtų matomas, įskaitomas ir neištrinamas. Jeigu taip žymėti neįmanoma arba negalima dėl elektros įrenginio pobūdžio, CE ženklu žymima pakuotė ir lydimieji dokumentai.
   2.   Elektros įrenginys CE ženklu pažymimas prieš pateikiant jį rinkai.
   3.   Valstybės narės tobulina esamas priemones siekdamos užtikrinti, kad būtų teisingai taikoma ženklinimą „CE“ ženklu reglamentuojanti tvarka, ir netinkamo to ženklinimo naudojimo atveju imamasi tinkamų veiksmų.
   4   SKYRIUS

      SĄJUNGOS RINKOS PRIEŽIŪRA, Į SĄJUNGOS RINKĄ PATENKANČIŲ ELEKTROS ĮRENGINIŲ KONTROLĖ IR SĄJUNGOS APSAUGOS PROCEDŪRA

   18 straipsnis
   Sąjungos rinkos priežiūra ir į Sąjungos rinką patenkančių elektros įrenginių kontrolė
   Elektros įrenginiams taikomi Reglamento (EB) Nr. 765/2008 15 straipsnio 3 dalis ir 16–29 straipsniai.
   19 straipsnis
   Nacionaliniu lygmeniu pavojų keliančių elektros įrenginių atveju taikoma procedūra
   1.   Kai vienos valstybės narės rinkos priežiūros institucijos turi pakankamai priežasčių teigti, kad elektros įrenginys kelia pavojų žmonių ar naminių gyvūnų sveikatai ar saugai arba nuosavybei, jos atlieka su atitinkamu elektros įrenginio susijusį vertinimą, apimantį visus atitinkamus šioje direktyvoje nustatytus reikalavimus. Atitinkami ekonominės veiklos vykdytojai prireikus tuo tikslu bendradarbiauja su rinkos priežiūros institucijomis.
   Jeigu atlikdamos pirmoje pastraipoje nurodytą vertinimą rinkos priežiūros institucijos nustato, kad elektros įrenginys neatitinka šioje direktyvoje nustatytų reikalavimų, jos nedelsdamos pareikalauja, kad susijęs ekonominės veiklos vykdytojas imtųsi visų reikiamų taisomųjų veiksmų, kad užtikrintų elektros įrenginio atitiktį tiems reikalavimams, pašalintų elektros įrenginį iš rinkos arba jį atšauktų per pagrįstą laikotarpį, kurį jos nustato atsižvelgdamos į pavojaus pobūdį.
   Šios dalies antroje pastraipoje nurodytoms priemonėms taikomas Reglamento (EB) Nr. 765/2008 21 straipsnis.
   2.   Kai rinkos priežiūros institucijos mano, kad neatitiktis neapsiriboja jų nacionaline teritorija, apie vertinimo rezultatus ir veiksmus, kurių jų reikalavimu turi imtis ekonominės veiklos vykdytojas, jos informuoja Komisiją ir kitas valstybes nares.
   3.   Ekonominės veiklos vykdytojas užtikrina, kad visų reikiamų taisomųjų veiksmų būtų imtasi visų susijusių elektros įrenginių, kuriuos jis tiekė rinkai visoje Sąjungoje, atžvilgiu.
   4.   Kai per 1 dalies antroje pastraipoje nurodytą laikotarpį atitinkamas ekonominės veiklos vykdytojas nesiima reikiamų taisomųjų veiksmų, rinkos priežiūros institucijos imasi visų tinkamų laikinųjų priemonių, kad būtų uždraustas arba apribotas elektros įrenginio tiekimas jų nacionalinei rinkai, kad elektros įrenginys būtų pašalintas iš rinkos arba atšauktas.
   Rinkos priežiūros institucijos apie tas priemones nedelsdamos informuoja Komisiją ir kitas valstybes nares.
   5.   Pateikiant 4 dalies antroje pastraipoje nurodytą informaciją pateikiami visi turimi duomenys, visų pirma nurodomi reikalavimų neatitinkančiam elektros įrenginiui identifikuoti būtini duomenys, elektros įrenginio kilmė, tariamos neatitikties pobūdis ir susijusi rizika, taikomų nacionalinių priemonių pobūdis ir trukmė, taip pat atitinkamo ekonominės veiklos vykdytojo pateikti argumentai. Visų pirma rinkos priežiūros institucijos nurodo, ar neatitiktis priskirtina vienai iš šių priežasčių:

               a)

               elektros įrenginys neatitinka 3 straipsnyje nurodytų ir I priede nustatytų saugos reikalavimų, susijusių su žmonių ar naminių gyvūnų sveikata ar sauga ir nuosavybe, arba

               b)

               12 straipsnyje nurodyti darnieji standartai arba 13 ir 14 straipsniuose nurodyti tarptautiniai ar nacionaliniai standartai, kuriais remiantis daryta atitikties prielaida, turi trūkumų.

         6.   Kitos nei pagal šį straipsnį procedūrą inicijavusios valstybės narės nedelsdamos praneša Komisijai ir kitoms valstybėms narėms apie visas priemones, kurių ėmėsi, ir pateikia visą turimą papildomą informaciją, susijusią su atitinkamo elektros įrenginio neatitiktimi, ir, jei nesutinka su priimta nacionaline priemone, pateikia prieštaravimus.
   7.   Jeigu per tris mėnesius po 4 dalies antroje pastraipoje nurodytos informacijos gavimo dienos nei valstybės narės, nei Komisija nepateikia prieštaravimų dėl valstybės narės taikomos laikinosios priemonės, priemonė laikoma pagrįsta.
   8.   Valstybės narės užtikrina, kad atitinkamo elektros įrenginio atžvilgiu būtų imtasi reikiamų ribojamųjų priemonių, pvz., elektros įrenginys būtų nedelsiant pašalintas iš rinkos.
   20 straipsnis
   Sąjungos apsaugos procedūra
   1.   Kai užbaigus 19 straipsnio 3 ir 4 dalyse nustatytą procedūrą dėl priemonės, kurios ėmėsi kuri nors valstybė narė, yra pareiškiami prieštaravimai arba jeigu Komisija nusprendžia, kad nacionalinė priemonė prieštarauja Sąjungos teisės aktams, Komisija nedelsdama pradeda konsultacijas su valstybėmis narėmis ir atitinkamu ekonominės veiklos vykdytoju ar vykdytojais ir įvertina nacionalinę priemonę. Remdamasi to vertinimo rezultatais Komisija priima įgyvendinimo aktą, kuriuo nusprendžia, ar nacionalinė priemonė yra pagrįsta.
   Komisija sprendimą skiria visoms valstybėms narėms ir nedelsdama jį perduoda valstybėms narėms ir atitinkamam ekonominės veiklos vykdytojui ar vykdytojams.
   2.   Jei nacionalinė priemonė laikoma pagrįsta, visos valstybės narės imasi priemonių, būtinų užtikrinti, kad reikalavimų neatitinkantis elektros įrenginys būtų pašalintas iš jų rinkų, ir praneša apie tai Komisiją. Jei nacionalinė priemonė laikoma nepagrįsta, atitinkama valstybė narė tą priemonę atšaukia.
   3.   Kai nacionalinė priemonė laikoma pagrįsta, o elektros įrenginio neatitiktis siejama su darniųjų standartų trūkumais, nurodytais šios direktyvos 19 straipsnio 5 dalies b punkte, Komisija taiko Reglamento (ES) Nr. 1025/2012 11 straipsnyje numatytą procedūrą.
   21 straipsnis
   Reikalavimus atitinkantys gaminiai, kurie kelia pavojų
   1.   Jeigu kuri nors valstybė narė pagal 19 straipsnio 1 dalį atlieka vertinimą ir nustato, kad gaminys, net ir atitinkantis šią direktyvą, kelia pavojų asmenų ar naminių gyvūnų sveikatai ar saugai arba nuosavybės apsaugai, ji reikalauja, kad atitinkamas ekonominės veiklos vykdytojas imtųsi visų reikiamų priemonių, kad užtikrintų, jog pateikus į rinką gaminį jis nebekels pavojaus, kad pašalintų gaminį iš rinkos arba kad jį susigrąžintų per pagrįstą laikotarpį, kurį ji nustato atsižvelgiant į pavojaus pobūdį.
   2.   Ekonominės veiklos vykdytojas užtikrina, kad korekcinė priemonė taikoma visų gaminių, kuriuos jis tiekė rinkai visoje Sąjungoje, atžvilgiu.
   3.   Valstybė narė nedelsdama informuoja Komisiją ir kitas valstybes nares. Ta informacija apima visus duomenis, visų pirma duomenis, reikalingus atitinkamam gaminiui, gaminio kilmei ir tiekimo grandinei, keliamo pavojaus pobūdžiui bei nacionaliniu lygmeniu taikomų priemonių pobūdžiui ir trukmei nustatyti.
   4.   Komisija nedelsdama pradeda konsultuotis su valstybėmis narėmis ir atitinkamu ekonominės veiklos vykdytoju ar vykdytojais ir įvertina nacionaliniu lygmeniu taikomas priemones. Remdamasi to vertinimo rezultatais, Komisija, priimdama įgyvendinimo aktus, nusprendžia, ar nacionaliniu lygmeniu taikoma priemonė yra pagrįsta, ar ne, ir, jeigu būtina, pasiūlo atitinkamas priemones.
   Šios dalies pirmoje pastraipoje nurodyti įgyvendinimo aktai priimami pagal nagrinėjimo procedūrą, nurodytą 23 straipsnio 2 dalyje.
   Tinkamai pagrįstais atvejais dėl ypatingos skubos priežasčių, susijusių su asmenų ar naminių gyvūnų sveikata ir sauga ar nuosavybės apsauga, Komisija priima nedelsiant taikomus įgyvendinimo aktus pagal 23 straipsnio 3 dalyje nurodytą procedūrą.
   5.   Komisija skiria šį sprendimą visoms valstybėms narėms ir nedelsdama jį perduoda joms ir atitinkamam ekonominės veiklos vykdytojui ar vykdytojams.
   22 straipsnis
   Oficiali neatitiktis
   1.   Nedarant poveikio 19 straipsnio taikymui, kai valstybė narė nustato vieną iš toliau nurodytų faktų, ji reikalauja, kad atitinkamas ekonominės veiklos vykdytojas pašalintų susijusią neatitiktį:

               a)

               gaminys CE ženklu pažymėtas pažeidžiant Reglamento (EB) Nr. 765/2008 30 straipsnį arba šios direktyvos 17 straipsnį;

               b)

               nepritvirtintas CE ženklas;

               c)

               neparengta ES atitikties deklaracija;

               d)

               ES atitikties deklaracija parengta neteisingai;

               e)

               techninių dokumentų nėra arba yra ne visi techniniai dokumentai;

               f)

               6 straipsnio 6 dalyje arba 8 straipsnio 3 dalyje nurodyta informacija nepateikta, neteisinga ar neišsami;

               g)

               neįvykdytas bet kuris kitas 6 ar 8 straipsnyje nustatytas administracinis reikalavimas.

         2.   Jeigu 1 dalyje nurodyta neatitiktis nepašalinama, atitinkama valstybė narė imasi visų tinkamų priemonių, kad būtų apribotas ar uždraustas elektros įrenginio tiekimas rinkai arba užtikrinta, kad elektros įrenginys būtų atšauktas ar pašalintas iš rinkos.
   5   SKYRIUS

      KOMITETAS, PEREINAMOJO LAIKOTARPIO IR BAIGIAMOSIOS NUOSTATOS

   23 straipsnis
   Komiteto procedūra
   1.   Komisijai padeda Elektros įrenginių komitetas. Tas komitetas – tai komitetas, kaip nustatyta Reglamente (ES) Nr. 182/2011.
   2.   Kai daroma nuoroda į šią dalį, taikomas Reglamento (ES) Nr. 182/2011 5 straipsnis.
   3.   Kai daroma nuoroda į šią dalį, taikomas Reglamento (ES) Nr. 182/2011 8 straipsnis kartu su jo 5 straipsniu.
   4.   Komisija konsultuojasi su komitetu visais klausimais, dėl kurių pagal Reglamentą (ES) Nr. 1025/2012 ar bet kurį kitą Sąjungos aktą privaloma konsultuotis su sektorių ekspertais.
   Be to, komitetas nagrinėja bet kurį kitą klausimą dėl šios direktyvos taikymo, kurį remiantis Darbo tvarkos taisyklėmis gali iškelti jo pirmininkas arba valstybės narės atstovas.
   24 straipsnis
   Sankcijos
   Valstybės narės nustato sankcijų, taikomų ekonominės veiklos vykdytojams pažeidus pagal šią direktyvą priimtus nacionalinius įstatymus, taisykles ir imasi visų būtinų priemonių užtikrinti, kad šios sankcijos būtų vykdomos. Tokiose taisyklėse gali būti numatytos baudžiamosios sankcijos už rimtus pažeidimus.
   Numatytos sankcijos turi būti veiksmingos, proporcingos ir atgrasančios.
   25 straipsnis
   Pereinamojo laikotarpio nuostatos
   Valstybės narės netrukdo tiekti rinkai elektros įrenginių, kuriems taikoma Direktyva 2006/95/EB, kurie atitinka tą direktyvą ir kurie buvo pateikti rinkai iki 2016 m. balandžio 20 d.
   26 straipsnis
   Perkėlimas į nacionalinę teisę
   1.   Valstybės narės ne vėliau kaip 2016 m. balandžio 19 d. priima ir paskelbia įstatymus ir kitus teisės aktus, būtinus, kad būtų laikomasi 2 straipsnio, 3 straipsnio pirmos pastraipos, 4 straipsnio, 6–12 straipsnių, 13 straipsnio 1 dalies, 14–25 straipsnių ir II, III ir IV priedų. Jos nedelsdamos pateikia Komisijai tų nuostatų tekstus.
   Tas nuostatas jos taiko nuo 2016 m. balandžio 20 d.
   Valstybės narės, patvirtindamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Jos taip pat įtraukia teiginį, kad galiojančiuose įstatymuose ir kituose teisės aktuose esančios nuorodos į direktyvą, kurią panaikina ši direktyva, laikomos nuorodomis į šią direktyvą. Nuorodos darymo tvarką ir minėto teiginio redakciją nustato valstybės narės.
   2.   Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
   27 straipsnis
   Panaikinimas
   Direktyva 2006/95/EB panaikinama nuo 2016 m. balandžio 20 d., nedarant poveikio valstybių narių pareigoms, susijusioms su direktyvų, nurodytų V priede, perkėlimo į nacionalinę teisę ir taikymo pradžios terminais.
   Nuorodos į panaikintą direktyvą laikomos nuorodomis į šią direktyvą ir skaitomos pagal VI priede pateiktą atitikties lentelę.
   28 straipsnis
   Įsigaliojimas
   Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
   1 straipsnis, 3 straipsnio antra pastraipa, 5 straipsnis, 13 straipsnio 2 ir 3 dalys ir I, V bei VI priedai taikomi nuo 2016 m. balandžio 20 d.
   29 straipsnis
   Adresatai
   Ši direktyva skirta valstybėms narėms.

      Priimta Strasbūre 2014 m. vasario 26 d.

            Europos Parlamento vardu

            Pirmininkas

         M. SCHULZ

            Tarybos vardu

            Pirmininkas

         D. KOURKOULAS

      (1)  OL C 181, 2012 6 21, p. 105.

      (2)  2014 m. vasario 5 d. Europos Parlamento pozicija (dar nepaskelbta Oficialiajame leidinyje) ir 2014 m. vasario 20 d. Tarybos sprendimas.

      (3)  OL L 374, 2006 12 27, p. 10. Direktyva 2006/95/EB kodifikuojama 1973 m. vasario 19 d. Tarybos direktyva 73/23/EEB dėl valstybių narių įstatymų, susijusių su elektrotechniniais gaminiais, skirtais naudoti tam tikrose įtampos ribose, suderinimo (OL L 77, 1973 3 26, p. 29).

      (4)  OL L 218, 2008 8 13, p. 30.

      (5)  OL L 218, 2008 8 13, p. 82.

      (6)  OL L 316, 2012 11 14, p. 12.

      (7)  Patvirtinta 2009 m. lapkričio 26 d. Tarybos sprendimu 2010/48/EB dėl Jungtinių Tautų neįgaliųjų teisių konvencijos sudarymo Europos bendrijos vardu (OL L 23, 2010 1 27, p. 35).

      (8)  OL L 55, 2011 2 28, p. 13.

      I PRIEDAS
      TAM TIKROSE ĮTAMPOS RIBOSE SKIRTŲ NAUDOTI ELEKTROS ĮRENGINIŲ SAUGOS REIKALAVIMŲ PAGRINDINIAI ELEMENTAI
      1.   Bendrosios sąlygos

                  a)

                  svarbiausios charakteristikos, kurių pripažinimas ir laikymasis užtikrins, kad elektros įrenginys bus naudojamas saugiai ir pagal paskirtį, kuriai jis pagamintas, turi būti pažymėtos ant elektros įrenginio, o jeigu to padaryti nėra galimybės, jos turi būti nurodytos prie jo pridedamame dokumente;

                  b)

                  elektros įrenginys ir jį sudarančios dalys pagaminti taip, kad būtų užtikrinta galimybė jį saugiai ir teisingai surinkti bei sujungti;

                  c)

                  elektros įrenginys suprojektuotas ir pagamintas taip, kad būtų užtikrinta apsauga nuo 2 ir 3 punktuose nurodytų pavojų, su sąlyga, kad šis įrenginys naudojamas pagal paskirtį, kuriai jis pagamintas, ir yra tinkamai prižiūrimas.

            2.   Apsauga nuo elektros įrenginio keliamo pavojaus

      Atsižvelgiant į 1 dalies reikalavimus nustatomos techninės priemonės, kurios užtikrintų, kad:

                  a)

                  asmenys ir naminiai gyvūnai būtų pakankamai apsaugoti nuo fizinio sužeidimo pavojaus ar kitos žalos, kuriuos gali sukelti tiesioginis ar netiesioginis kontaktas;

                  b)

                  nebūtų pavojingo įkaitimo, kibirkščiavimo ar spinduliavimo;

                  c)

                  asmenys, naminiai gyvūnai ir turtas būtų pakankamai apsaugoti nuo elektros įrenginio keliamo ne elektrinės kilmės pavojaus, kuris žinomas iš patirties;

                  d)

                  izoliacija atitiktų numatomas sąlygas.

            3.   Apsauga nuo pavojaus, galinčio kilti dėl išorinio poveikio elektros įrenginiui

      Atsižvelgiant į 1 dalies reikalavimus, nustatomos techninės priemonės, kurios užtikrintų, kad elektros įrenginys:

                  a)

                  atitiktų numatytus mechaninius reikalavimus taip, kad nekeltų pavojaus asmenims, naminiams gyvūnams ir turtui;

                  b)

                  būtų atsparus nemechaniniam poveikiui numatytomis aplinkos sąlygomis ir nekeltų pavojaus asmenims, naminiams gyvūnams ir nuosavybei;

                  c)

                  nekeltų pavojaus asmenims, naminiams gyvūnams ir nuosavybei numatomos perkrovos sąlygomis.

      II PRIEDAS
      ĮRENGINIAI IR REIŠKINIAI, NEPATENKANTYS Į ŠIOS DIREKTYVOS TAIKYMO SRITĮ
      Elektros įrenginiai, naudojami sprogioje aplinkoje.
      Elektros įrenginiai, naudojami radiologijos ir medicinos tikslais.
      Elektros įrenginiai, naudojami krovininiuose ir keleiviniuose liftuose.
      Elektros skaitikliai.
      Buitinės elektros šakutės ir jų lizdai.
      Elektrinių užtvarų valdymo įtaisai.
      Radijo elektriniai trukdžiai.
      Specializuoti elektros įrenginiai, naudojami laivyboje, aviacijoje bei geležinkelyje, atitinkantys saugos nuostatas, nustatytas tarptautinių organizacijų, kuriose dalyvauja valstybės narės.
      Įprasti vertinimo įrankių komplektai, skirti profesionaliems vartotojams, naudojami tik mokslinių tyrimų ir eksperimentinės plėtros tikslais.

      III PRIEDAS
      A MODULIS

         Gamybos vidaus kontrolė

      1.   Gamybos vidaus kontrolė yra atitikties vertinimo procedūra, kurią taikydamas gamintojas įvykdo 2, 3 ir 4 punktuose nustatytas pareigas ir prisiimdamas visą atsakomybę užtikrina ir patvirtina, kad atitinkamas elektros įrenginys atitinka šios direktyvos reikalavimus.
      2.   Techniniai dokumentai

      Gamintojas parengia techninius dokumentus. Dokumentai turi būti parengti taip, kad jais remiantis būtų galima įvertinti elektros įrenginio atitiktį susijusiems reikalavimams, be to, pridedama tinkama pavojaus (-ų) analizė ir vertinimas. Techniniuose dokumentuose nurodomi taikytini reikalavimai, ir šie dokumentai, kiek reikia vertinimui, apima elektros įrenginio projektavimą, gamybą ir veikimą. Kai taikytina, techniniuose dokumentuose yra nurodomi bent jau šie duomenys:

                  a)

                  bendras elektros įrenginio aprašymas;

                  b)

                  projekto eskizas ir sudedamųjų dalių, mazgų, grandinių ir kt. brėžiniai ir schemos;

                  c)

                  aprašymai ir paaiškinimai, padedantys suprasti tuos brėžinius bei schemas ir elektros įrenginio veikimą;

                  d)

                  visiškai arba iš dalies taikomų darniųjų standartų, kurių nuorodos paskelbtos Europos Sąjungos oficialiajame leidinyje, arba 13 ir 14 straipsniuose nurodytų tarptautinių ar nacionalinių standartų sąrašas ir, jei tie darnieji standartai arba tarptautiniai ar nacionaliniai standartai nebuvo taikomi, sprendinių, kuriais užtikrinama atitiktis direktyvos saugos reikalavimams, aprašymas, įskaitant taikytų kitų susijusių techninių specifikacijų sąrašą. Jeigu darnieji standartai arba 13 ir 14 straipsniuose nurodyti tarptautiniai ar nacionaliniai standartai taikyti iš dalies, techniniuose dokumentuose nurodomos taikytos dalys;

                  e)

                  atliktų projektinių skaičiavimų, tyrimų ir kt. rezultatai ir

                  f)

                  bandymų ataskaitos.

            3.   Gamyba

      Gamintojas imasi visų būtinų priemonių, kad gamybos procesu ir jo stebėsena būtų užtikrinta pagamintų elektros įrenginių atitiktis 2 punkte nurodytiems techniniams dokumentams ir šiems elektros įrenginiams taikomiems šios direktyvos reikalavimams.
      4.   Žymėjimas CE ženklu ir ES atitikties deklaracija

                  4.1.

                  Gamintojas kiekvieną šios direktyvos reikalavimus atitinkantį elektros įrenginį pažymi CE ženklu.

                  4.2.

                  Gamintojas parengia rašytinę gaminio modelio ES atitikties deklaraciją ir kartu su techniniais dokumentais saugo ją 10 metų po elektros įrenginio pateikimo rinkai, kad nacionalinės rinkos priežiūros institucijos galėtų ją patikrinti. ES atitikties deklaracijoje nurodomas elektros įrenginio modelis, kuriam ji buvo parengta.
                  ES atitikties deklaracijos kopija, jei prašoma, pateikiama atitinkamoms rinkos priežiūros institucijoms.

            5.   Įgaliotasis atstovas

      4 punkte išvardytas gamintojo pareigas jo vardu ir atsakomybe gali vykdyti jo įgaliotasis atstovas, jeigu jos nurodytos įgaliojime.

      IV PRIEDAS
      ES ATITIKTIES DEKLARACIJA (Nr. XXXX) (1)

                  1.

                  Gaminio modelis / gaminys (gaminys, tipas, partija ar serijos numeris):

                  2.

                  Gamintojo arba jo įgaliotojo atstovo pavadinimas ir adresas:

                  3.

                  Ši atitikties deklaracija išduota tik gamintojo atsakomybe.

                  4.

                  Deklaracijos objektas (elektros įrenginio identifikaciniai duomenys, pagal kuriuos jį galima atsekti. Gali būti pateikiamas spalvotas atvaizdas, prireikus pakankamai aiškus, kad būtų galima elektros įrenginį identifikuoti):

                  5.

                  Pirmiau aprašytas deklaracijos objektas atitinka susijusius derinamuosius Sąjungos teisės aktus:

                  6.

                  Susijusių taikytų darniųjų standartų nuorodos arba kitų techninių specifikacijų, pagal kurias buvo deklaruota atitiktis, nuorodos:

                  7.

                  Papildoma informacija:
                  Už ką ir kieno vardu pasirašyta:
                  (išdavimo data ir vieta):
                  (vardas ir pavardė, pareigos) (parašas):

         (1)  Gamintojas gali pasirinkti atitikties deklaracijai suteikti numerį.

      V PRIEDAS

         Direktyvų, nustatytų Direktyvos 2006/95/EB V priedo B dalyje perkėlimo į nacionalinę teisę terminai ir taikymo pradžios datos

         (nurodyti 27 straipsnyje)

                  Direktyva

                  Perkėlimo į nacionalinę teisę terminas

                  Taikymo pradžios data

                  73/23/EEB

                  1974 m. rugpjūčio 21 d. (1)

                  —

                  93/68/EEB

                  1994 m. liepos 1 d.

                  1995 m. sausio 1 d. (2)

         (1)  Danijai šis terminas buvo pratęstas iki penkerių metų, t. y. 1978 m. vasario 21 d. Žiūrėti Direktyvos 73/23/EEB 13 straipsnio 1 dalį.

         (2)  Iki 1997 m. sausio 1 d. valstybės narės privalėjo leisti pateikti į savo rinką ir naudoti gaminius, atitinkančius ženklinimo reikalavimus, galiojusius iki 1995 m. sausio 1 d. Žiūrėti Direktyvos 93/68/EEB 14 straipsnio 2 dalį.

      VI PRIEDAS
      ATITIKTIES LENTELĖ

                  Direktyva 2006/95/EB

                  Ši direktyva

                  1 straipsnis

                  1 straipsnio antra pastraipa

                  2 straipsnis

                  3 straipsnis

                  3 straipsnis

                  4 straipsnis

                  4 straipsnis

                  5 straipsnis

                  5 straipsnis

                  12 straipsnis

                  6 straipsnis

                  13 straipsnis

                  7 straipsnis

                  14 straipsnis

                  8 straipsnio 1 dalis

                  16 ir 17 straipsniai

                  8 straipsnio 2 dalis

                  —

                  8 straipsnio 3 dalis

                  —

                  9 straipsnis

                  18–20 straipsniai

                  10 straipsnis

                  16 ir 17 straipsniai

                  11 straipsnis

                  —

                  12 straipsnis

                  —

                  13 straipsnis

                  26 straipsnio 2 dalis

                  14 straipsnis

                  27 straipsnis

                  15 straipsnis

                  28 straipsnis

                  I priedas

                  I priedas

                  II priedas

                  II priedas

                  III priedas

                  15 ir 16 straipsniai bei IV priedas

                  IV priedas

                  III priedas

                  V priedas

                  V priedas

      EUROPOS PARLAMENTO PAREIŠKIMAS
      Europos Parlamento manymu, tik kai ir tiek, kiek komitetų posėdžių metu aptariami įgyvendinimo aktai pagal Reglamentą (ES) Nr. 182/2011, šie komitetai gali būti laikomi komitologijos komitetais, kaip nustatyta Pagrindų susitarimo dėl Europos Parlamento ir Europos Komisijos santykių I priede. Todėl, kai ir tiek, kiek svarstomi kiti klausimai, komitetų posėdžiams taikomos Pagrindų susitarimo 15 punkto nuostatos.


title: 2004 m. rugsėjo 27 d. Komisijos direktyva 2004/97/EB, iš dalies keičianti Komisijos direktyvą 2004/60/EB dėl terminų(Tekstas svarbus EEE)

text:
28.9.2004

               LT

               Europos Sąjungos oficialusis leidinys

               L 301/53

         KOMISIJOS DIREKTYVA 2004/97/EB
   2004 m. rugsėjo 27 d.
   iš dalies keičianti Komisijos direktyvą 2004/60/EB dėl terminų
   (Tekstas svarbus EEE)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 6 straipsnio 1 dalį,
   kadangi:

               (1)

               2004 m. balandžio 23 d. Komisijos direktyvoje 2004/60/EB, iš dalies keičiančioje Tarybos direktyvą 91/414/EEB, į veikliųjų medžiagų sąrašą įtraukiant chinoksifeną (2), ši medžiaga yra įtraukiama į šios direktyvos I priedą.

               (2)

               Įrašius naują veikliąją medžiagą, valstybėms narėms turėtų būti suteikiamas priimtinas laikotarpis įgyvendinti Direktyvos 91/414/EEB nuostatas dėl augalų apsaugos produktų, kurių sudėtyje yra tokios veikliosios medžiagos, o ypač, persvarstyti esamus laikinus leidimus, keisti tokius laikinus leidimus tikraisiais leidimais ir papildyti arba atšaukti juos vadovaujantis Direktyva 91/414/EEB.

               (3)

               Direktyvoje 2004/60/EEB nurodyti įgyvendinimo terminai nesutampa su terminais, nustatytais kitoms naujoms veikliosioms medžiagoms. Šiame persvarstymo etape turėtų būti suderintas požiūris į visas naujas veikliąsias medžiagas.

               (4)

               Todėl reikėtų atitinkamai iš dalies pakeisti Direktyvą 2004/60/EB.

               (5)

               Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,

         PRIĖMĖ ŠIĄ DIREKTYVĄ:
   1 straipsnis
   Direktyvos 2004/60/EB 3 straipsnis iš dalies keičiamas taip:
   2 dalis pakeičiama taip:

      „2.   Kiekvieną leidžiamą naudoti augalų apsaugos produktą, turintį chinoksifeno kaip vienintelės veikliosios medžiagos arba kaip vienos iš kelių veikliųjų medžiagų, kurių visos į Direktyvos 91/414/EEB I priedą buvo įtrauktos ne vėliau kaip iki 2004 m. rugpjūčio 31 d., valstybės narės, taikydamos Direktyvos 91/414/EEB VI priede numatytus vienodus principus, įvertina iš naujo pagal dokumentų rinkinį, atitinkantį tos direktyvos III priedo reikalavimus. Atsižvelgdamos į šio įvertinimo rezultatus jos sprendžia, ar produktas atitinka sąlygas, nustatytas Direktyvos 91/414/EEB 4 straipsnio 1 dalies b, c, d ir e punktuose.
      Po tokio nustatymo valstybės narės:

                  a)

                  jei produkto sudėtyje chinoksifenas yra vienintelė veiklioji medžiaga, prireikus ne vėliau kaip iki 2006 m. vasario 28 d. iš dalies pakeičia arba panaikina leidimą; arba

                  b)

                  jei produkto sudėtyje chinoksifenas yra viena iš keleto veikliųjų medžiagų, prireikus ne vėliau kaip iki 2006 m. vasario 28 d. ar kitos leidimo pakeitimo arba panaikinimo dienos, nurodytos atitinkamoje direktyvoje ar direktyvose, kuriomis Direktyvos 91/414/EEB I priedas papildomas atitinkama medžiaga ar medžiagomis, atsižvelgiant į tai, kuri diena yra vėliau, iš dalies pakeičia ar panaikina leidimą.“

   2 straipsnis
   Ši direktyva įsigalioja 2004 m. rugsėjo 1 d.
   3 straipsnis
   Ši direktyva skirta valstybėms narėms.

      Priimta Briuselyje, 2004 m. rugsėjo 27 d.

            Komisijos vardu

         David BYRNE

            Komisijos narys

      (1)  OL L 230, 1991 8 19, p. 1. Direktyva su paskutiniais pakeitimais, padarytais Komisijos direktyva 2004/71/EB (OL L 127, 2004 4 29, p. 104).

      (2)  OL L 120, 2004 4 24, p. 39.


title: 2008 m. kovo 11 d. Europos Parlamento ir Tarybos direktyva 2008/11/EB, iš dalies keičianti Direktyvos 2003/71/EB dėl prospekto, kuris turi būti skelbiamas, kai vertybiniai popieriai siūlomi visuomenei ar įtraukiami į prekybos sąrašą, nuostatas, susijusias su Komisijai suteiktais įgyvendinimo įgaliojimais (Tekstas svarbus EEE)

text:
19.3.2008

               LT

               Europos Sąjungos oficialusis leidinys

               L 76/37

      EUROPOS PARLAMENTO IR TARYBOS DIREKTYVA 2008/11/EB
   2008 m. kovo 11 d.
   iš dalies keičianti Direktyvos 2003/71/EB dėl prospekto, kuris turi būti skelbiamas, kai vertybiniai popieriai siūlomi visuomenei ar įtraukiami į prekybos sąrašą, nuostatas, susijusias su Komisijai suteiktais įgyvendinimo įgaliojimais
   (Tekstas svarbus EEE)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Europos bendrijos steigimo sutartį, ypač į jos 44 ir 95 straipsnius,
   atsižvelgdami į Komisijos pasiūlymą,
   atsižvelgdami į Europos ekonomikos ir socialinių reikalų komiteto nuomonę (1),
   atsižvelgdami į Europos centrinio banko nuomonę (2),
   laikydamiesi Sutarties 251 straipsnyje nustatytos tvarkos (3),
   kadangi:

               (1)

               Europos Parlamento ir Tarybos direktyvoje 2003/71/EB (4) numatoma, kad tam tikros priemonės turi būti patvirtintos vadovaujantis 1999 m. birželio 28 d. Tarybos sprendimu 1999/468/EB, nustatančiu Komisijos naudojimosi jai suteiktais įgyvendinimo įgaliojimais tvarką (5).

               (2)

               Sprendimas 1999/468/EB buvo iš dalies pakeistas Sprendimu 2006/512/EB, kuriuo nustatyta reguliavimo procedūra su tikrinimu, taikytina priimant bendro pobūdžio priemones, skirtas iš dalies pakeisti neesmines pagrindinio teisės akto, priimto laikantis Sutarties 251 straipsnyje nurodytos tvarkos, nuostatas, inter alia, išbraukiant kai kurias tokias nuostatas arba papildant teisės aktą naujomis neesminėmis nuostatomis.

               (3)

               Pagal Europos Parlamento, Tarybos ir Komisijos pareiškimą (6) dėl Sprendimo 2006/512/EB tam, kad reguliavimo procedūra su tikrinimu galėtų būti taikoma jau galiojantiems teisės aktams, kurie buvo priimti laikantis Sutarties 251 straipsnyje nustatytos tvarkos, tie teisės aktai turi būti pataisyti laikantis taikomos tvarkos.

               (4)

               Komisijai reikėtų suteikti įgaliojimus priimti priemones, reikalingas Direktyvai 2003/71/EB įgyvendinti, siekiant atsižvelgti į techninius pokyčius finansų rinkose ir užtikrinti vienodą tos direktyvos taikymą. Šios priemonės yra skirtos suderinti apibrėžtis ir smulkiau paaiškinti arba papildyti Direktyvos 2003/71/EB nuostatas išsamiomis prospekto formos ir turinio specifikacijomis. Kadangi šios priemonės yra bendro pobūdžio ir skirtos iš dalies pakeisti neesmines Direktyvos 2003/71/EB nuostatas ją papildant naujomis neesminėmis nuostatomis, jos turi būti patvirtintos pagal Sprendimo 1999/468/EB 5a straipsnyje numatytą reguliavimo procedūrą su tikrinimu.

               (5)

               Direktyvoje 2003/71/EB Komisijai suteiktiems įgyvendinimo įgaliojimams numatytas ribotas laikotarpis. Europos Parlamentas, Taryba ir Komisija pareiškime dėl Sprendimo 2006/512/EB nurodė, kad Sprendime 2006/512/EB pateikiamas horizontalus priimtinas sprendimas dėl Europos Parlamento pageidavimo tikrinti priemonių, patvirtintų taikant bendro sprendimo procedūrą, įgyvendinimą ir kad, atitinkamai, įgyvendinimo įgaliojimai Komisijai turėtų būti suteikti neribotam laikotarpiui. Europos Parlamentas ir Taryba taip pat pareiškė užtikrinsią, kad būtų kuo greičiau patvirtinti pasiūlymai, kuriais siekiama panaikinti teisės aktų nuostatas, nustatančias galutinį įgyvendinimo įgaliojimų suteikimo Komisijai terminą. Pradėjus taikyti reguliavimo procedūrą su tikrinimu, Direktyvos 2003/71/EB nuostata dėl riboto laikotarpio turėtų būti išbraukta.

               (6)

               Komisija turėtų reguliariai vertinti nuostatų, susijusių su jai suteiktais įgyvendinimo įgaliojimais, veikimą, kad Europos Parlamentas ir Taryba galėtų nustatyti, ar tų įgaliojimų apimtis ir Komisijai keliami procedūriniai reikalavimai yra tinkami ir užtikrina veiksmingumą bei demokratinę atskaitomybę.

               (7)

               Todėl Direktyvą 2003/71/EB reikėtų atitinkamai iš dalies pakeisti.

               (8)

               Kadangi šia direktyva padaryti Direktyvos 2003/71/EB pakeitimai yra techninio pobūdžio ir susiję tik su komiteto procedūra, jų nereikia perkelti į valstybių narių teisę. Todėl nebūtina nustatyti atitinkamų nuostatų,

         PRIĖMĖ ŠIĄ DIREKTYVĄ:
   1 straipsnis
   Pakeitimai
   Direktyva 2003/71/EB iš dalies keičiama taip:

               1)

               2 straipsnio 4 dalis, 4 straipsnio 3 dalis, 5 straipsnio 5 dalis, 7 straipsnio 1 dalis, 8 straipsnio 4 dalis, 11 straipsnio 3 dalis, 13 straipsnio 7 dalis, 14 straipsnio 8 dalis ir 15 straipsnio 7 dalis iš dalies keičiamos taip:

                           a)

                           išbraukiami žodžiai „24 straipsnio 2 dalyje nurodyta tvarka“;

                           b)

                           įterpiamas toks sakinys:
                           „Šios priemonės, skirtos iš dalies pakeisti neesmines šios direktyvos nuostatas ją papildant, tvirtinamos pagal 24 straipsnio 2a dalyje nurodytą reguliavimo procedūrą su tikrinimu.“;

               2)

               20 straipsnio 3 dalis keičiama taip:
               „3.   Siekdama užtikrinti, kad ši direktyva būtų taikoma vienodai, Komisija tvirtina įgyvendinimo priemones, kuriomis siekiama nustatyti bendruosius atitikties kriterijus, grindžiamus 5 ir 7 straipsniuose išdėstytais reikalavimais. Šios priemonės, skirtos iš dalies pakeisti neesmines šios direktyvos nuostatas ją papildant, tvirtinamos pagal 24 straipsnio 2a dalyje nurodytą reguliavimo procedūrą su tikrinimu.
               Remdamasi pirmiau išdėstytais kriterijais, Komisija gali tvirtinti įgyvendinimo priemones pagal 24 straipsnio 2 dalyje nurodytą reguliavimo procedūrą, numatydama, kad, trečioji šalis, vadovaudamasi savo nacionaline teise arba praktika ar procedūromis, kurie grindžiami tarptautinių organizacijų nustatomais tarptautiniais standartais, įskaitant Tarptautinės vertybinių popierių komisijų organizacijos (angl. IOSCO) nustatytus atskleidimo standartus, užtikrina, kad joje parengti vertybinių popierių prospektai atitiktų šios direktyvos nuostatas.“;

               3)

               24 straipsnis iš dalies keičiamas taip:

                           a)

                           įterpiama tokia dalis:
                           „2a.   Jeigu daroma nuoroda į šią dalį, taikomos Sprendimo 1999/468/EB 5a straipsnio 1–4 dalys ir 7 straipsnis, atsižvelgiant į jo 8 straipsnį.“;

                           b)

                           3 ir 4 dalys keičiamos taip:
                           „3.   Iki 2010 m. gruodžio 31 d., o vėliau bent jau kas trejus metus Komisija persvarsto nuostatas, susijusias su jai suteiktais įgyvendinimo įgaliojimais, ir Europos Parlamentui ir Tarybai pateikia šių įgaliojimų veikimo ataskaitą. Šioje ataskaitoje visų pirma išnagrinėjama, ar, siekdama užtikrinti tinkamą jai suteiktų įgyvendinimo įgaliojimų taikymo apimtį, Komisija turėtų siūlyti esamos direktyvos pakeitimus. Kartu su išvada, dėl pakeitimų būtinumo išsamiai nurodomos šią išvadą pagrindžiančios priežastys. Jei būtina, kartu su ataskaita pateikiamas teisės akto pasiūlymas iš dalies pakeisti nuostatas, suteikiančias Komisijai įgyvendinimo įgaliojimus.“

         2 straipsnis
   Įsigaliojimas
   Ši direktyva įsigalioja kitą dieną po jos paskelbimo Europos Sąjungos oficialiajame leidinyje.
   3 straipsnis
   Adresatai
   Ši direktyva skirta valstybėms narėms.

      Priimta Strasbūre, 2008 m. kovo 11 d.

            Europos Parlamento vardu

            Pirmininkas

         H.-G. PÖTTERING

            Tarybos vardu

            Pirmininkas

         J. LENARČIČ

      (1)  OL C 161, 2007 7 13, p. 45.

      (2)  OL C 39, 2007 2 23, p. 1.

      (3)  2007 m. lapkričio 14 d. Europos Parlamento nuomonė (dar nepaskelbta Oficialiajame leidinyje) ir 2008 m. kovo 3 d. Tarybos sprendimas.

      (4)  OL L 345, 2003 12 31, p. 64.

      (5)  OL L 184, 1999 7 17, p. 23. Sprendimas su pakeitimais, padarytais Sprendimu 2006/512/EB (OL L 200, 2006 7 22, p. 11).

      (6)  OL C 255, 2006 10 21, p. 1.


title: 1989 m. birželio 14 d. Tarybos direktyva dėl oficialios maisto produktų kontrolės

text:
Svarbus teisinis pranešimas

|

31989L0397

Oficialusis leidinys L 186 , 30/06/1989 p. 0023 - 0026 specialusis leidimas suomių kalba: skyrius 13 tomas 19 p. 0047  specialusis leidimas švedų kalba: skyrius 13 tomas 19 p. 0047

		Tarybos direktyva1989 m. birželio 14 d.dėl oficialios maisto produktų kontrolės(89/397/EEB)EUROPOS BENDRIJŲ TARYBA,atsižvelgdama į Europos ekonominės bendrijos steigimo sutartį, ypač į jos 100a straipsnį,atsižvelgdama į Komisijos pasiūlymą [1],bendradarbiaudama su Europos Parlamentu [2],atsižvelgdama į Ekonomikos ir socialinių reikalų komiteto nuomonę [3],kadangi prekyba maisto produktais yra vienas svarbiausių bendrosios rinkos aspektų; kadangi visos valstybės narės privalo stengtis apsaugoti savo piliečių sveikatą ir ekonominius interesus; kadangi sveikatos apsaugai turi būti suteiktas besąlygiškas prioritetas ir kadangi dėl to maisto produktų kontrolė turi būti suderinta ir veiksmingesnė;kadangi vis dėlto tokios kontrolės nacionalinių teisės aktų skirtumai sudaro kliūčių laisvam prekių judėjimui;kadangi dėl to būtina suderinti šiuos teisės aktus;kadangi, visų pirma, turi būti suderinti bendrieji principai, reglamentuojantys tokią kontrolę;kadangi bendriesiems principams papildyti prireikus vėliau gali būti priimtos papildomos konkrečios nuostatos;kadangi šios direktyvos objektas yra maisto produktų atitikties atitinkamiems teisės aktams patikra; kadangi šiuose teisės aktuose yra nuostatų dėl sveikatos, sudėties ir kokybės taisyklių, skirtų vartotojų ekonominiams interesams apsaugoti ir vartotojams informuoti, bei sąžiningų komercinių sandorių;kadangi tuo pat metus reikėtų kontroliuoti maisto produktus, medžiagas ir gaminius, skirtus liestis su tokiais maisto produktais;kadangi siekiant sukurti vidaus rinką, maisto produktai, kuriuos ketinama vežti per Bendrijos vidaus sienas, turi būti tikrinami taip pat atidžiai, kaip ir tie, kurie skirti parduoti pagaminusioje valstybėje narėje;kadangi todėl iš principo kontrolė turi būti pagrįsta valstybėse narėse galiojančiomis nuostatomis; kadangi vis dėlto šis principas neturėtų būti taikomas tada, kai kontrolės institucijai atitinkamomis priemonėmis, įskaitant komercinių dokumentų pateikimą, įrodoma, kad konkretus produktas yra skirtas siųstu į kitą valstybę narę ir atitinka toje valstybėje narėje galiojančias nuostatas;kadangi, norint, kad patikrinimai būtų veiksmingi, jie turi būti atliekami reguliariai; kadangi jie neturi būti ribojami dėl tikrinamo objekto, etapo ar atlikti patogaus laiko, ir kadangi jie turi būti atliekami tinkamiausia forma, kad būtų garantuotas jų veiksmingumas;kadangi, norint garantuoti, kad kontrolės procedūros nebūtų apeinamos, būtina numatyti, kad valstybės narės negalėtų nevykdyti produkto kontrolės, remdamosi tuo, jog jis skirtas eksportui už Bendrijos ribų;kadangi inspektoriams turi būti suteikti atitinkami įgaliojimai;kadangi, nors įmonės neturėtų turėti teisės prieštarauti atliekamai kontrolei, kita vertus, jų teisėtos teisės turi būti apsaugotos, ypač teisė į gamybos slaptumą ir teisė paduoti skundą;kadangi už maisto produktų kontrolę atsakingos institucijos įvairiose valstybėse narėse gali būti skirtingos; kadangi todėl pageidautina skelbti kiekvienos valstybės narės kompetentingų šios srities institucijų sąrašą, nurodant kokią teritoriją apima jų įgaliojimai, ir patvirtintų laboratorijų, atliekančių kontrolės analizes, sąrašą;kadangi oficiali kontrolė turėtų veiksmingai padėti užkirsti kelią maisto produktų teisės pažeidimams; kadangi šiam tikslui pasiekti turėtų būti parengtos programos, paremtos atitinkamais kriterijais;kadangi, nors pirminis valstybių narių uždavinys yra savų kontrolės programų rengimas, siekiant sukurti vidaus rinką ir jai veikti, būtina pasirengti Bendrijos lygiu koordinuojamų programų vykdymui;kadangi vienalaikis nacionalinių ir Bendrijos koordinuojamų programų įgyvendinimas padės įgyti patirtį, kurios dabartiniu metu dar trūksta; kadangi, remiantis įgyta patirtimi, gali pasirodyti būtina peržiūrėti šią direktyvą ir patobulinti priemones, kurias ji įteisina;kadangi valstybėms narėms turėtų būti suteikta tam tikra laisvė vykdant praktines kontrolės priemones, tačiau ji neturi trukdyti veikti jau pasitvirtinusioms, labiausiai kiekvienai valstybei narei tinkančioms kontrolės sistemoms;PRIĖMĖ ŠIĄ DIREKTYVĄ:1 straipsnis1. Šia direktyva nustatomi bendrieji oficialios maisto produktų kontrolės vykdymo principai.2. Šioje direktyvoje "oficiali maisto produktų kontrolė", toliau – "kontrolė" – tai kompetentingų institucijų patikrinimas, kuriuo nustatoma ar:- maisto produktai,- maisto priedai, vitaminai, mineralinės druskos, mikroelementai bei kiti priedai, skirti parduoti,- medžiagos ir gaminiai, skirti liestis su maisto produktais,atitinka nuostatas, skirtas užkirsti kelią pavojui visuomenės sveikatai, garantuojančias sąžiningus komercinius sandorius ar saugančias vartotojų interesus, įskaitant nuostatas dėl vartotojų informavimo.3. Ši direktyva taikoma nepažeidžiant nuostatų, priimtų pagal konkretesnes Bendrijos taisykles.4. Ši direktyva netaikoma metrologinei kontrolei.2 straipsnis1. Valstybės narės imasi visų būtinų priemonių, garantuojančių, kad kontrolė bus atliekama pagal šią direktyvą.2. Valstybės narės užtikrina, kad produktai, skirti siųsti į kitą valstybę narę, bus tikrinami taip pat atidžiai, kaip ir produktai skirti parduoti jų pačių teritorijoje.3 straipsnisValstybės narės neturi leisti netikrinti produkto dėl to, kad jis skirtas eksportui už Bendrijos ribų.4 straipsnis1. Patikrinimai atliekami:a) reguliariai;b) įtarus, kad nesilaikoma reikalavimų.2. Patikrinimai atliekami taikant galutiniam rezultatui gauti tinkamus metodus.3. Patikrinimas atliekamas visais gamybos ir importo į Bendriją, perdirbimo, laikymo, transportavimo, skirstymo ir prekybos etapais.4. Paprastai patikrinimai atliekami iš anksto neįspėjus.5. Paprastai kiekvienu atveju patikrinimui pasirenkamas tikrinimui pats tinkamiausias etapas arba etapai, išvardyti 3 dalyje.5 straipsnisKontrolė apima vieną ar daugiau toliau išvardytų veiklos rūšių sąlygomis, nustatytomis 6–9 straipsniuose ir atsižvelgiant į tyrimą, kurį reikia atlikti:1) patikrinimą;2) mėginių ėmimą ir analizę;3) personalo higienos patikrinimą;4) raštiškos medžiagos ir dokumentų tyrimą;5) įvairių įmonės taikomų patikros sistemų ir pagal jas gautų rezultatų patikrinimą.6 straipsnis1. Tikrinama:a) teritorijos, patalpų, biurų, gamyklos aplinkos, transporto priemonių, mechanizmų bei įrangos būklė ir jų naudojimas skirtinguose etapuose, išvardytuose 4 straipsnio 3 dalyje;b) žaliavos, ingredientai, technologinės priemonės ir kiti produktai, naudojami maisto produktų gamybai ir paruošimui;c) pusgaminiai;d) gatavi gaminiai;e) medžiagos ir gaminiai, skirti liestis su maisto produktais;f) valymo ir remonto priemonės ir procesai bei pesticidai;g) maisto produktų gamybos ar perdirbimo procesai;h) maisto produktų ženklinimas ir jų pateikimo būdas;i) konservavimo būdai.2. 1 dalyje išvardyti objektai prireikus papildomi:- pokalbiu su tikrinamos įmonės vadovu ir asmenimis, dirbančiais toje įmonėje,- rodmenų, gautų įmonėje naudojamais matavimo prietaisais, tikrinimu,- kompetentingos institucijos matavimo prietaisais atlikto patikrinimo rezultatų palyginimu su duomenimis, gautais įmonėje naudojamais prietaisais.7 straipsnis1. 6 straipsnio 1 dalies b–f punktuose išvardytų objektų mėginiai gali būti paimti analizei.Valstybės narės imasi būtinų priemonių, garantuojančių, kad tikrinami subjektai galėtų kreiptis į kitą kompetentingą instituciją, kad gautų jos nuomonę.2. Analizės atliekamos oficialiai paskirtose laboratorijose.Valstybės narės taip pat gali įgalioti kitas laboratorijas šioms analizėms atlikti.8 straipsnisAtliekamas asmenų, kurie savo veikloje, tiesiogiai ar netiesiogiai liečia medžiagas ir gaminius, išvardytus 6 straipsnio 1 dalies b–f punktuose, higienos patikrinimas, minimas 5 straipsnio 3 dalyje.Šiuo patikrinimu siekiama nustatyti, kaip laikomasi asmens higienos ir drabužių švaros reikalavimų. Jis atliekamas nepažeidžiant sveikatos patikrinimų principų.9 straipsnis1. Įvairiais etapais, išvardytais 4 straipsnio 3 dalyje, inspektoriai gali atkreipti dėmesį į raštišką medžiagą ir dokumentus, kuriuos turi fiziniai ir juridiniai asmenys.2. Inspektoriai taip pat gali pasidaryti kopijas arba išrašus iš raštiškos ir dokumentinės medžiagos, pateiktos jiems tirti.10 straipsnisKai inspektoriai nustato ar įtaria pažeidimus, jie imasi reikalingų priemonių.11 straipsnis1. Valstybės narės užtikrina, kad inspektoriai turėtų teisę atlikti 6–10 straipsniuose numatytas operacijas.2. Valstybės narės nustato, kad fiziniai ir juridiniai asmenys privalo būti tikrinami pagal šią direktyvą ir padėtų jiems atlikti savo užduotis.12 straipsnis1. Valstybės narės imasi priemonių, būtinų, kad tikrinami fiziniai ir juridiniai asmenys turėtų teisę apskųsti priemones, kurių imasi kompetentinga institucija patikrinimui atlikti.2. Jos nustato, kad inspektoriai saugotų profesines paslaptis.13 straipsnisSiekdama užtikrinti visose valstybėse narėse vienodą šios direktyvos taikymą, Komisija, per vienerius metus nuo jos priėmimo pateikia pranešimą Europos Parlamentui ir Tarybai apie:a) esamus maisto inspektorių mokymo normatyvus valstybėse narėse;b) galimybę parengti Bendrijos nuostatas dėl pagrindinio ir tolesnio inspektorių mokymo turinio ir jo eigos;c) galimybę parengti Bendrijos kokybės nuostatas visoms laboratorijoms, dalyvaujančioms patikrinimuose ir mėginių ėmime pagal šią direktyvą;d) galimybę įsteigti Bendrijoje kontrolės tarnybą, sudarant galimybę visoms institucijoms ir asmenims, dalyvaujantiems kontrolės procese, keistis informacija.14 straipsnis1. Kompetentinga institucija ar valstybių narių institucijos parengia ir perduoda programas, nustatančias konkrečiu laikotarpiu reguliariai atliekamos kontrolės pobūdį ir dažnumą, pagal 4 straipsnio 1 dalies a punktą.2. Kasmet iki gegužės 1 d. valstybės narės nusiunčia Komisijai visą būtiną informaciją apie 1 dalyje minimas praėjusiais metais įgyvendintas programas, nurodydamos:- kriterijus, taikomus rengiant šias programas,- atliktų patikrinimų skaičių ir pobūdį,- nustatytų pažeidimų skaičių ir pobūdį.3. Kasmet iki spalio 16 d., o pirmą kartą – 1991 m., Komisija, pasikonsultavusi su valstybėmis narėmis Maisto produktų nuolatiniame komitete, pateikia rekomendaciją dėl kitų metų koordinuojamos patikrinimų programą. Ši rekomendacija prireikus gali būti tikslinama atsižvelgiant į koordinuojamos programos įgyvendinimą.Koordinuojamoje programoje pirmiausia išdėstomi ją įgyvendinant taikomi prioritetiniai kriterijai.Informacijoje, pateikiamoje pagal 2 dalį, yra specialus, atskiras skyrius apie koordinuojamos programos įgyvendinimą.4. Praėjus penkeriems metams nuo pranešimo apie šią direktyvą, Komisija pateikia Tarybai pranešimą apie šio straipsnio taikymą, prireikus pridėdama atitinkamus pasiūlymus.15 straipsnisKiekviena valstybė narė Komisijai praneša apie:- kompetentingą instituciją ar institucijas, jų teritorines atsakomybės ribas bei funkcijas,- kompetentingų institucijų įgaliotas oficialias laboratorijas ar laboratorijas, atsakingas už kontrolės analizių atlikimą.Šie sąrašai skelbiami Europos Bendrijų oficialiojo leidinio C serijoje.16 straipsnisValstybės narės ne vėliau kaip po 12 mėnesių nuo pranešimo apie šią direktyvą priima įstatymus ir kitus teisės aktus, kurie, įsigalioję ne vėliau kaip po 24 mėnesių nuo jos pranešimo [4], įgyvendina šią direktyvą. Apie tai jos nedelsdamos praneša Komisija.17 straipsnisŠi direktyva skirta valstybėms narėms.Priimta Liuksemburge, 1989 birželio 4 d.Tarybos varduPirmininkasP. Solbes[1] OL C 20, 1987 1 27, p. 6, OL C 88, 1987 4 5, p. 14 ir OL C 131, 1989 5 27, p. 6.[2] OL C 345, 1987 12 21, p. 80 ir OL C 120, 1989 5 16.[3] OL C 347, 1987 12 22, p. 1.[4] Apie šią direktyvą valstybėms narėms pranešta 1989 m. birželio 20 d.--------------------------------------------------